***Ο ταχυδρόμος χτυπάει πάντα δύο φορές*** (αγγλικά: The Postman Always Rings Twice‎) είναι ο τίτλος ενός αμερικανικού νεο-νουάρ ερωτικού θρίλερ του 1981 σε σκηνοθεσία Μπομπ Ράφελσον και σενάριο Ντέιβιντ Μάμετ (στο σεναριογραφικό του ντεμπούτο). Πρωταγωνιστούν οι Τζακ Νίκολσον και Τζέσικα Λανγκ. Πρόκειται για την τέταρτη μεταφορά του ομότιτλου μυθιστορήματος του Τζέιμς Μ. Κέιν (1934). Η ταινία γυρίστηκε στη Σάντα Μπάρμπαρα της Καλιφόρνιας.

Πλοκή
-----

Ο Φρανκ Τσέιμπερς (Τζακ Νίκολσον), ένας περιπλανώμενος, σταματά για φαγητό σε ένα εστιατόριο της Καλιφόρνιας την εποχή της ύφεσης έξω από το Λος Άντζελες και καταλήγει να εργάζεται εκεί. Το εστιατόριο διευθύνουν μια νεαρή, όμορφη γυναίκα, η Κόρα Σμιθ (Τζέσικα Λανγκ) και ο πολύ μεγαλύτερος σύζυγός της, Νικ Παπαδάκης (Τζων Κολίκος), ένας εργατικός αλλά χωρίς φαντασία μετανάστης από την Ελλάδα.

Ο Φρανκ και η Κόρα σχετίζονται ερωτικά αμέσως μετά τη γνωριμία τους. Η Κόρα είναι κουρασμένη από τον γάμο της με έναν μεγαλύτερο άντρα που δεν αγαπά και από τη δουλειά της στο εστιατόριο που θέλει να αποκτήσει και να βελτιώσει. Μαζί με τον Φρανκ σχεδιάζουν να δολοφονήσουν τον Νικ για να ξεκινήσουν μια νέα ζωή μαζί χωρίς εκείνη να χάσει το εστιατόριο. Η πρώτη τους απόπειρα δολοφονίας αποτυγχάνει, αλλά τα καταφέρνουν στη δεύτερη απόπειρα.

Ο τοπικός εισαγγελέας υποπτεύεται την αλήθεια, αλλά δεν έχει αρκετά στοιχεία για να το αποδείξει. Προσπαθεί να πείσει την Κόρα και τον Φρανκ να στραφούν ο ένας ενάντια στον άλλον, ενώ κατηγορεί μόνο την Κόρα για το έγκλημα.

Αν και στρέφονται ο ένας εναντίον του άλλου, ένα έξυπνο τέχνασμα του δικηγόρου της Κόρα, Κατζ (Μάικλ Λέρνερ), εμποδίζει την πλήρη ομολογία της Κόρα. Ενώ η εισαγγελία δεν καταφέρνει να βρει νέα στοιχεία, η Κόρα επωφελείται από μια συμφωνία, ομολογεί ένοχη για ανθρωποκτονία και καταδικάζεται με αναστολή.

Μήνες αργότερα, ο Φρανκ συνδέεται ερωτικά με τη Ματζ Γκόρλαντ (Αντζέλικα Χιούστον) ενώ η Κόρα είναι εκτός πόλης. Όταν η Κόρα επιστρέφει, λέει στον Φρανκ ότι είναι έγκυος. Το ίδιο βράδυ, ο βοηθός του Κατζ, Κένεντι (Τζον Π. Ράιαν), εμφανίζεται στην πόρτα τους και απειλεί να τους εκθέσει αν δεν του δώσουν 10.000 δολάρια. Έξαλλος, ο Φρανκ χτυπά τον Κένεντι δυνατά μέχρι να παραιτηθεί από τα στοιχεία εναντίον τους.

Όταν ο Φρανκ επιστρέφει, διαπιστώνει ότι ο Ματζ είχε πάει να δει την Κόρα, η οποία απειλεί να τον καταδώσει. Τελικά, τα ξαναφτιάχνουν και σχεδιάζουν ένα μέλλον μαζί. Ωστόσο, αμέσως μετά τον γάμο τους, η Κόρα πεθαίνει σε τροχαίο ατύχημα ενώ οδηγεί ο Φρανκ. Ο Φρανκ κλαίει πάνω από το πρώμα της Κόρα.

Διανομή
-------

* Τζακ Νίκολσον – Φρανκ Τσέιμπερς
* Τζέσικα Λανγκ – Κόρα Σμιθ-Παπαδάκη
* Τζων Κολίκος – Νίκος Παπαδάκης
* Μάικλ Λέρνερ – Κατζ
* Τζον Π. Ράιαν – Έζρα Λίαμ Κένεντι
* Αντζέλικα Χιούστον – Ματζ Γκόρλαντ
* Ουίλιαμ Τέιλορ – Κάιλ Σάκετ
* Κρίστοφερ Λόιντ – πωλητής

Σάουντρακ
---------

Στις 14 Μαΐου 2012 η δισκογραφική εταιρεία Intrada Records κυκλοφόρησε για πρώτη φορά το πλήρες σάουντρακ του Μάικλ Σμολ.

Κυκλοφορία και υποδοχή
----------------------

Η ταινία προβλήθηκε εκτός συναγωνισμού στο Φεστιβάλ των Καννών το 1981. Μετά την κυκλοφορία της, η ταινία έτυχε κακής υποδοχής από πολλούς κριτικούς, οι οποίοι θεώρησαν ότι το ριμέικ της ομώνυμης ταινίας του 1946 ήταν αποτυχημένο. Πίστευαν επίσης ότι το τέλος ήταν «πολύ αδύναμο» σε σύγκριση με την αρχική ταινία. Επίσης επέκριναν ότι το νόημα του τίτλου δεν εξηγείται στο ριμέικ, κάτι που οδηγούσε σε σύγχυση στους θεατές. Ο Τζακ Νίκολσον είπε αργότερα: «Αν ρωτούσατε τους ανθρώπους του κινηματογράφου για το *Ο ταχυδρόμος χτυπάει πάντα δυο φορές*, οι περισσότεροι θα υπέθεταν ότι δεν ήταν επιτυχία. Αυτό δεν είναι αλήθεια. Ξέρω ότι έβγαλε χρήματα, επειδή εγώ πήρα παραπάνω, επομένως πρέπει να έχει εισπράξει περίπου όσα και το *Chinatown* και πολύ περισσότερα από τη *Γνωριμία της σάρκας*».

Έκτοτε, η ταινία έτυχε ευνοϊκότερης υποδοχής. Έχει βαθμολογία 79% στον ιστότοπο Rotten Tomatoes, με 11 θετικές κριτικές και τρεις αρνητικές.

Η πρωταγωνίστρια της έκδοσης του 1946, Λάνα Τάρνερ, δεν είδε το ριμέικ, αλλά είπε ότι είχε δει τρέιλερ και διαφημίσεις στην τηλεόραση που την αγνάκτησαν επειδή το στούντιο μετέτρεψε την ταινία «σε πορνογραφικό σκουπίδι».

Σημειώσεις
----------

Σήμερα, τα δικαιώματα της ταινίας κατέχει η Warner Bros. Η Turner Entertainment κατέχει επί του παρόντος μόνο την έκδοση του 1946 (ως μέρος της βιβλιοθήκης της Metro-Goldwyn-Mayer πριν από τις 20 Μαΐου 1986), όχι τη δεύτερη παραγωγή (αφού αυτή έγινε από τη Lorimar), αλλά η WB έχει τα δικαιώματα και για τις δύο ταινίες.

Δείτε επίσης
------------

* *Διαβολικοί εραστές* (*Ossessione,* 1943), η ιταλική κινηματογραφική μεταφορά του μυθιστορήματος
* *Ο ταχυδρόμος χτυπά πάντα δύο φορές* (1946), η αμερικανική κινηματογραφική μεταφορά του μυθιστορήματος

Παραπομπές
----------

1. ↑  Silver, επιμ. (1992). *Film Noir: An Encyclopedic Reference to the American Style* (3rd έκδοση). Woodstock, New York: The Overlook Press. ISBN 978-0-87951-479-2.
2. ↑  «Movies». *The New York Times*. .
3. ↑  «Festival de Cannes: The Postman Always Rings Twice». *festival-cannes.com*. Ανακτήθηκε στις 7 Ιουνίου 2009.
4. ↑  Walker, Beverly (Μαΐου–Ιουνίου 1985). «Interview: Jack Nicholson». *Film Comment*.
5. ↑  Segrave, Kerry· Martin, Linda (1990). *The post-feminist Hollywood actress: biographies and filmographies of stars born after 1939*. McFarland & Co. σελ. 174. ISBN 978-0-89950-387-5.
6. ↑  «The Postman Always Rings Twice (1981): Nicholson's Navy Striped Murder Suit » BAMF Style». *BAMF Style* (στα Αγγλικά). 9 Νοεμβρίου 2021. Ανακτήθηκε στις 24 Ιουλίου 2023.
7. ↑  Bradshaw, Peter (2023-04-20). «Jack Nicholson’s 20 best performances – ranked!» (στα αγγλικά). *The Guardian*. ISSN 0261-3077.. Ανακτήθηκε στις 2023-07-24.

Εξωτερικοί σύνδεσμοι
--------------------

* *Ο ταχυδρόμος χτυπάει πάντα δυο φορές (1981)*   στην IMDb
* *Ο ταχυδρόμος χτυπάει πάντα δυο φορές (ταινία, 1981)* στο AllMovie
* *Ο ταχυδρόμος χτυπάει πάντα δυο φορές* στον κατάλογο του Αμερικανικού Ινστιτούτου Κινηματογράφου
* *Ο ταχυδρόμος χτυπάει πάντα δυο φορές (1981)* στο Rotten Tomatoes
* *Ο ταχυδρόμος χτυπάει πάντα δυο φορές* στο Box Office Mojo

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |